Rudyard Kipling

Joseph Rudyard Kipling (* 30. december 1865, Bombaj, India – † 18. január 1936, Londýn, Spojené kráľovstvo) bol britský spisovateľ, novinár a básnik, prvý britský nositeľ Nobelovej ceny za literatúru (1907). 

 Životopis 
Rudyard Kipling sa narodil v Bombaji ako syn maliara pracujúceho pre britskú koloniálnu správu. Jeho otec vyučoval na umeleckej škole, neskôr pôsobil ako správca múzea v Pandžábe. Detstvo prežil v Indii a už od malička bol oboznámený s hindským jazykom prostredníctvom domorodých sluhov, ktorí ho obklopovali. Ako šesťročného ho poslali so sestrou Beatrice k príbuzným do Anglicka za výchovou a vzdelaním. Vojenskú kariéru mu prekazila jeho krátkozrakosť a štúdium na univerzite.

V 80. rokoch 19. storočia sa definitívne presadil ako básnik, neskôr i ako prozaik, a podnikol cesty do Číny, Japonska a USA. Po sobáši s Američankou Caroline Balestierovou (v roku 1892) žil štyri roky vo Vermonte v USA. Do tohto obdobia spadá aj začiatok jeho tvorby pre mládež napríklad známej Knihy džungle. Často sa cítil osamelý a ani manželka ho nedokázala zbaviť tohto samotárstva. 

V Londýne, kam sa presťahoval, vydal svoje ďalšie romány a stále písal i poéziu. Vo vlasti bol oceňovaný hlavne ako básnik ospevujúci mužnosť a vlastenectvo, jeho príbehy pre mládež neboli tak vyzdvihované. Prelom storočia znamenal vrchol jeho literárnych úspechov, ktoré vyvrcholili udelením Nobelovej ceny za literatúru v roku 1907. Napriek tomu, že písal až do začiatku 30. rokov 20. storočia, nedosiahol už predošlé úspechy. Navyše ťažko niesol smrť svojho syna Johna na bojisku 1. svetovej vojny. Po spisovateľovej smrti (zomrel na mozgovú mŕtvicu) vyšla v roku 1937 jeho autobiografia Something of Myself.

Kipling ukazuje Britské impérium ešte v plnej sile a veľkosti, ako presvedčený vlastenec a humanista zobrazuje Britov vo vzťahu k Indom ako veľkých bielych bratov s povinnosťou viesť ich a učiť – tzv. „Bremeno bieleho muža“. Neskôr bol preto často označovaný za imperialistu a ohnivého zástancu kolonializmu, ale nikto mu nemohol uprieť talent veľkého rozprávača. Preslávená je najmä jeho báseň If.

 Dielo (neúplné)KIPLING Joseph Rudyard. In: Listy, ročník 14, č. 3, 2007katalógy Univerzitnej knižnice v Bratislave a Národní knihovny v Prahehttp://en.wikisource.org/wiki/Author:Rudyard_Kipling

 Básnické zbierky:
 1886 - Departmental Ditties
 1892 - Barrack Room Ballads   
 1896 - The Seven Seas  

 Preklady básní do slovenčiny:
 2011 - Ak jasnú hlavu nestratíš... (výber básní), preložila Jana Kantorová-Báliková, Tatran

 Próza:
 1888 - Plain Tales the Hills  - prvotina, súbor 40 poviedok z Indie
 1888 - Soldiers Three  - zbierka poviedok
 1888 - In Black and White  - zbierka poviedok
 1890 - The Light that Failed  
 1891 - Life's Handicap (po slovensky: Bez božieho požehnania, 1947)
 1892 - The Naulahka  - román
 1894 - The Jungle Book (po slovensky: Z indických chrastí, 1912; Kniha džungle, 1932; Kniha džunglí 1957 a pod.)
 1895 - The Second Jungle Book (pozri v článku Kniha džunglí)
 1896 - Captains Courageous (po slovensky: Odvážni kapitáni, 1971)  
 1899 - From Sea to Sea  - cestopis
 1899 - Stalky & Co  - detský román zo školského prostredia
 1901 - Kim (po slovensky: Kim a iné prózy; 1968) - román
 1902 - Just So Stories for Little Children (po slovensky: Rozprávky o praotcovi klokanovi a iných zvieratkách, 1964; Rozprávky o pramatke kengure a iných zvieratkách, 1987) - zbierka príbehov pre najmenšie deti 
 1906 - Puck of Pook´s Hill  - rozprávka pre deti
 1910 - Rewards and Fairies  
 1917 - A Diversity of Creatures  - zbierka poviedok s vojenskou tématikou
 1919 - The Graves of the Fallen  - zbierka poviedok s vojenskou tématikou
 1920 - Letters of Travel 
 1926 - Debits and Credits  
 1930 - Thy Servant Dog  - prozaická zbierka
 1937 - Something of Myself  - autobiografický fragment

Prozaické diela uvedené len v angličtine, dodnes po slovensky nevyšli.

V slovenčine okrem toho v roku 1900 vyšli v Slovenských pohľadoch poviedky Správca distriktu (orig. The Head of the District), Beh života a Rozprávky a črty, a v roku 1931 vyšla knižne poviedka (obsiahnutá aj v Knihe džunglí) Biely tuleň (orig. White Seal).

 Referencie 

 Iné projekty 

 Externé odkazy 
 R. Kipling  
 Život a dielo R. Kiplinga  

Kategória:Anglickí spisovatelia
Kategória:Anglickí novinári
Kategória:Anglickí básnici
Kategória:Britskí spisovatelia románov
Kategória:Britskí slobodomurári
Kategória:Osobnosti z Bombaja
Kategória:Pochovaní vo Westminsterskom opátstve